Telkom wil 6 000 poste teen einde 2016 snyGrafika: businesstech.co.za Die vakbond Solidariteit sê hy sal nie skroom om regsaksie teen Telkom te neem oor sy planne om sy werksmag teen die einde van 2016 met sowat 6 000 te sny nie. Solidariteit het bevestig dat Telkom hierdie inligting gister in ŉ skrywe aan die vakbond bekendgemaak het. Telkom wil onder meer 300 poste van sy Corporate Centre herstruktureer sowel as ŉ verdere 1 600 poste as deel van ŉ artikel 197-besigheidsoordragproses na Business Connexion (BCX) oordra. Daarby wil Telkom ook talle ander funksies uitbestee. Die maatskappy sê in die skrywe hy voorsien dat sy kernwerksmag van 13 895 uiteindelik teen die einde van die jaar uit slegs 8 000 werknemers sal bestaan. Volgens Marius Croucamp, adjunkhoofsekretaris van die kommunikasiebedryf by Solidariteit, moes die vakbond hom in die verlede al verskeie kere tot die hof wend om Telkom se onbillike afleggingsprosesse stop te sit. “Ons sal nie skroom om die hof weer te nader indien Telkom voortgaan met sy irrasionele plan om sy werksmag met 40% te sny nie. Ons meen hierdie planne is geensins geregverdig nie,” het Croucamp verduidelik. “Vanjaar is die tiende agtereenvolgende jaar wat Telkom omvattende herstrukturering ondergaan. Die nuutste aankondiging van 6 000 moontlike afleggings is egter die grootste nόg en daarom moet die redes vir die afleggings betwis word.” Hoewel Telkom nog nie wesenlik met vakbonde oor die beoogde afleggingsproses gekonsulteer het nie, het die maatskappy laat blyk dat hy die afleggingsproses reeds teen Julie vanjaar wil afhandel. Intussen sal loononderhandelinge tussen Telkom, Solidariteit, die Communication Workers’ Union (CWU) asook die South African Communications Union (Sacu) Maandag ’n aanvang neem. Dit volg nadat die proses reeds met verskeie maande uitgestel is en Solidariteit, kragtens sy erkenningsooreenkoms met Telkom, ŉ geskil met die maatskappy verklaar het.